Document ID: /roh_data/filtered/fineweb-2-filterrobots_roh.jsonl.gz/17049

Atgnamain vuleva Johann Schneider-Ammann demissiunar pir venderdi. Las speculaziuns en differentas medias hajan dentant sfurzà el da communitgar gia pli baud sia decisiun, ha el ditg cun in surrir avant las medias a Berna. Surtut era per proteger sia famiglia: El na vuleva betg che sia dunna stoppia dir manzegnas sin la dumonda: Chala el u resta el?
Johann Schneider-Ammann ha era fatg fin cun las speculaziuns davart sia sanadad e ditg ch'el saja anc fit.
Cun mai vai bain, jau sun viv
Il cusseglier federal partent sa legria sin l'Engiadina, nua ch'el haja ina chasa, sco era sin il moviment en la natira.
La Svizra è in «petit paradis»
El giavischia per il futur in maximum d'investiziuns en chaus e mauns da la societad, uschia Schneider-Ammann. La Svizra saja in pitschen paradis. Quai stoppia esser per la Svizra adina puspè motivaziun per tschertgar l'innovaziun. I saja stà in'onur da servir a la Svizra.
En quest senn ha il president dal Cussegl naziunal, Dominique de Buman, prelegì la decleranza da demissiun.
Johann Schneider-Ammann è vegnì elegì il 2010 en il Cussegl federal sco successur da Hans-Rudolf Merz. Il magistrat da la Partida liberaldemocratica era sa fatg valair cunter l'anteriura directura per segirezza dal Son Gagl, Karin Keller-Sutter, oz presidenta dal Cussegl dals chantuns. Ella vegn ussa menziunada sco candidata pussaivla per il cusseglier federal partent.
Laud per Schneider-Ammann
Gia paucas minutas suenter il president dal Cussegl naziunal è era Karin Keller-Sutter s'exprimida. I na saja anc betg temp per in cumià, Schneider-Ammann haja anc ina detga lavur da far.
Igl è segiramain oz gia uras d'engraziar cordialmain per Vossa grondiusa lavur e per Voss engaschament per la populaziun e la Svizra.
RR novitads 10:00++